Ruotsalaisten alkoholimaku poikkeaa suuresti suomalaisesta. Suosikkimerkit ovat Ruotsissa aivan toiset niin puna- ja valkoviineissä kuin viinoissakin. Tulos selviää Suomen Alkon ja Ruotsin viinamonopolin Systembolagetin tuoreista myyntilistauksista viime vuodelta.

Yle Uutisgrafiikka

Punaviineissä ruotsalaiset suosivat italialaisia viinejä, vaikka myydyin merkki Umbala onkin Etelä-Afrikasta. Top ten -merkeistä seitsemän on Italiasta.

– Ruotsissa on perinteitä, viininmaistelu on yhdistetty ruokaan vielä enemmän kuin meillä. Italialaiset viinit ovat ruokaystävällisiä, kertoo Alkon tuoteviestintäpäällikkö Taina Vilkuna.

Suomalaisten suosimat chileläispunkut eivät Ruotsissa yllä kärkikymmenikköön. Suomessa taas myydyin punkku on chileläinen ja kärkikymmeniköstä kuusi on Chilestä.

Yle Uutisgrafiikka

Valkoviineissä ruotsalaiset pitävät eteläafrikalaisista merkeistä. Myydyin kaksikko tulee Afrikan eteläkärjestä ja top teniin eteläafrikkalaisia merkkejä on mahtunut kolme. Muuten länsinaapurin myydyimmät valkkarimerkit jakautuvat tasaisesti Euroopan maiden kesken.

Chileläisiä on Ruotsin kärkikymmeniköstä turha hakea - toisin kuin Suomen Alkon valkoviinien myyntilistalta. Suomen kärkikympissä chileläismerkkejä on jopa neljä. Ruotsalaisten suosima Etelä-Afrikka on sentään päässyt myydyimpien joukkoon Suomessakin, tosin suosikkimerkit ovat suomalaisille pääosin uppo-outoja.

Yle Uutisgrafiikka

Terävien suosikeissakin Suomi ja Ruotsi eroavat olennaisesti toisistaan. Suomalaiset tykkäävät kirkkaista viinoista, piste. Vain Jaloviina ja Napoleon-konjakki hiukan himmentävät kirkkaiden värisuoraa top tenissä. Ruotsalaisten myydyin on sentään vodka, mutta aivan kannassa hönkii pari viskimerkkiä. Maailmanmerkki Absolut on vasta neljäntenä. Se on kuitenkin edellä suomalaista Koskenkorvaa, joka on seitsemänneksi myydyin viina Ruotsissa. Suomessa Kossu on ollut myyntiykkönen vuodesta 1960.

Väkilukuun suhteutettuna ruotsalaiset juovat selvästi vähemmän väkeviä viinoja kuin suomalaiset. Ruotsin myydyimmän viinan, Explorer Vodkan litramyynti jäi viime vuonna alle kolmasosaan Suomen myyntiykkösen, Koskenkorvan myynnistä. Väkeä on Ruotsissa lähes kaksi kertaa Suomen verran.

Sen sijaan puna- ja valkoviinejä perussvensson kallistaa huomattavasti tiheämmin kuin suomalainen.

– Perinteet painavat edelleen. Suomi on kuulunut havumetsävyöhykkeen viinakansoihin, on ollut paljon kotipolttoista. Ratkaisevaa on ollut alkoholi, ei niinkään maku. Me olemme viinamaa edelleen, pohtii Vilkuna Suomen ja Ruotsin alkoholieroja.